Zondo nou waarnemende hoofregterAdjunkhoofregter Raymond Zondo sal nou ook as hoofregter van Suid-Afrika waarneem. (Foto: Nhlanhla Phillips/ANA) Adjunkhoofregter Raymond Zondo, voorsitter van die Zondo-kommissie van ondersoek na staatskaping, sal nou ook as hoofregter van Suid-Afrika waarneem. Dít volg nadat regter Sisi Khampepe, wat effektief van 1 Mei tot 30 Junie as waarnemende hoofregter gedien het terwyl hoofregter Moegoeng Moegoeng met lang verlof is, se aanstelling verstryk het. Khampepe was die afgelope week verantwoordelik vir die uitspraak in die Konstitusionele Hof teen oudpres. Jacob Zuma waarin hy ’n vonnis van tot 15 maande tronkstraf vir sy minagting van die hof opgelê is. Luidens ’n verklaring wat Vrydag deur die hoofregter se kantoor uitgereik is, is Zondo in staat om ook as hoofregter waar te neem aangesien die kommissie van ondersoek ’n punt bereik het wat dit moontlik maak om albei take te verrig. Maroela Media het Woensdag berig dat Zondo sy verslag met bevindings en aanbevelings na verwagting teen einde Augustus – of September op die laatste – bekend sal maak.